R10 000 beloning vir vermiste Welkom-manTony Teixeira ŉ Beloning van R10 000 is uitgeloof vir inligting wat daartoe kan lei dat die 47-jarige Tony Texeira van Welkom, opgespoor kan word. Texeira en sy verloofde, Ilona Combrink, is verlede week Donderdag in die vroeë oggendure deur vier gewapende mans in hul huis in Naudéville aangeval. Die mans het gedreig om Texeira te skiet en het Combrink gedwing om die pinkodes van hul bankkaarte te oorhandig. Die mans het hul bankkaarte, elektroniese goedere, juwele, drie selfone en kontant gesteel waarna hulle Texeira met ŉ vuurwapen in sy eie voertuig, ’n wit Soyat-bakkie, gedwing en weggejaag het. Die rowers het hom glo ontvoer as losprys vir die regte pinkodes vir die bankkaarte. Combrink is vasgebind en met ŉ kombers toegegooi. Sy kon loskom toe die rowers vlug en het hulp ontbied. Texeira is ŉ diabeet en moet sesuurliks insulien kry, anders kan hy sterf of in ŉ koma gaan. Kapt. Stephen Thakeng, woordvoerder van die Vrystaatse polisie, sê hulle is steeds met ŉ uitgebreide soektog besig na Texeira. “Hy is nog nie opgespoor nie. Die polisie ondersoek elke moontlike leidraad. Die vier rowers is ook nog nie opgespoor nie,” het Thakeng Maandag aan Maroela Media gesê. Thakeng het ook aan Maroela Media gesê die ondersoek is in ŉ sensitiewe stadium en die polisie kan nie kommentaar lewer oor gerugte dat Texeira ŉ groot bedrag geld geërf het en dit moontlik ŉ motief vir die aanval kon wees nie. Mense met meer inligting kan ao. Dylan Saayman by 084 687 3014 skakel. Die bakkie se registrasienommer is DLR 364 FS en daar is ’n plakker van die Portugese landsvlag op die agterkap.